കൗടില്യമീ യുദ്ധം

കാരണമേതും തിരയാതെയൊരു 
കിരാതൻ്റെ മനസ്സിൽ മുളക്കുന്ന
കുടിലതയാണ് യുദ്ധം.

നഷ്ടങ്ങളുടെ അവശേഷിപ്പുകൾ തീർത്തു  
സംഹാരതാണ്ഡവമാടുന്നതാണ് യുദ്ധം.

കിനാവുകൾ കരിച്ചു കളഞ്ഞുകൊണ്ടൊരു 
ദു:സ്വപ്നം മയക്കം കെടുത്തുന്നതാണ് യുദ്ധം

അഭയമെന്ന പദത്തെ 
അഭയാർത്ഥിയെന്ന ഭാണ്ഠത്തിലേക്ക് 
വലിച്ചിഴക്കലാണ് യുദ്ധം

അച്ഛനുമ്മയും മകനും മകളും 
ബന്ധുമിത്രാദികളും 
മരിച്ചു പോവുന്നതാണ് യുദ്ധം 

ചുടല കത്തും പോലെ വീട് വെണ്ണീറായി 
കത്തി നശിക്കുതാണ് യുദ്ധം

കുരുതികൊടുത്തുകൊണ്ടൊരു 
നാട് വലിയൊരു മരണ വീടാവുന്നതാണ് യുദ്ധം.

മരിക്കാത്തവർ മരിക്കലല്ലേ നല്ലതെന്ന്
വിലപിക്കുന്നതാണ് യുദ്ധം.

കയ്യും കാലും കണ്ണും
നഷ്ടപ്പെട്ടവരുണ്ടാവുന്നതാണ് യുദ്ധം 

പണവും പ്രതാപവും 
വസ്ത്രവും വീടുമില്ലാതെ
വിശന്നു മരിക്കലാണ് യുദ്ധം

തുടക്കത്തിൽ ഉത്തരങ്ങൾ 
വെടിവെച്ചു കൊന്നതിനാൽ
ബാക്കിയാവുന്ന അനാഥരായ 
ചോദ്യങ്ങളാണ് യുദ്ധം.

-വിനീത് വിശ്വദേവ്.